Hvis du har tendens til at trykke lidt for hårdt på speederen, så skal du til at passe på. Der bliver nemlig sat fast færdselskontrol op på 11 veje over hele landet.

Det skriver Transportministeriet i en pressemeddelelse.

Vejdirektoratet har i samarbejde med Rigspolitiet fundet 11 strækninger, hvor der sættes stærekasser op i det nye år. Vejene er blevet udvalgt, efter man har set på ulykkeshistorikken og hastighedsmålinger.

I alt skal der sættes 20 stærekasser op. På ni vejstrækninger bliver der sat stærekasser op i begge retninger, mens der på to øvrige vejstrækninger kun bliver sat en stærekasse op i én retning.

- For de 11 vejstrækninger gælder, at farten har spillet en rolle for de ekstra mange ulykker, der har været på de her veje. Vores forventninger er, at folk vi sænke hastigheden der. Så det her vil helt sikkert øge trafiksikkerheden. Men kører man for hurtigt, så får man en bøde, og så lærer man nok at sænke farten næste gang, siger Ole Birk Olsen til Danmarks Radio.

Forsøg med stærekasser

Samtidig vil regeringen, som den meldte ud i foråret, droppe 20 af politiets 100 mobile fotovogne, der i dag blitzer fartsyndere. Stærekasserne skal erstatte flere af politiets fotovogne.

Sidste år blev 563.755 bilister blitzet, og der blev udskrevet bøder for i alt 701 millioner kroner, eller hvad der svarer til cirka syv millioner kroner pr. fotovogn.

- Hvis det derfor viser sig, at disse stærekasser samlet set har den ønskede effekt, kan vi skalere pilotprojektet op og omdanne endnu flere fotovogne til stærekasser, siger transportminister Ole Birk Olesen i pressemeddelelsen.

Du kan se de 11 vejstrækninger nedenunder: